30/03/2010 | Administración LocalMunicipal
Noia
Secretaría
Aprobación definitiva do Regulamento de utilización do local de ensaios

ANUNCIO Faise público, de acordo ao establecido nos artigos 70.2. da Lei 7/1985, do 2 de abril, reguladora das bases de réxime local, e 196.1. do Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, que o Regulamento de utilización do local de ensaios, aprobado inicialmente polo Pleno en sesión realizada o 29 de xaneiro de 2010, quedou aprobado definitivamente ao non terse presentado ningunha reclamación ou suxestión durante o período de exposición ao público do expediente. Asemade publícase o texto íntegro deste regulamento que non entrará en vigor ata que transcorra o prazo ao que se refire o artigo 70.2. da Lei 7/1985. Contra este acordo, que pon fin á via administrativa, poderase interpoñer recurso contencioso-administrativo no prazo de dous meses, contados desde o día de publicación do presente anuncio no Boletín Oficial da Provincia da Coruña, ante os Xulgados do Contencioso-Administrativo, sen prexuízo de que se poida interpoñer calquera outro que se estime pertinente. ANEXO REGULAMENTO DE UTILIZACIÓN DO LOCAL DE ENSAIOS DO CONCELLO DE NOIA Artigo 1. Obxecto e ámbito de aplicación. O presente regulamento ten por obxecto establecer as condicións de uso da instalación municipal denominada local de ensaio do Concello de Noia e do material e equipamento do que dispón, destinado á prestación do servizo público municipal, xestionado directamente, consistente en facilitar á xuventude un espazo axeitado para o estudo, ensaio e producción musical. As normas contidas neste regulamento serán de aplicación a todas as actividades que se desenvolvan neste espazo e estará exposto ao público na instalación. Artigo 2. Titularidade da instalación e descrición da dotación. A instalación ten a condición de ben de dominio público, destinado á prestación dun servizo público municipal ás cidadás e ós cidadáns, de acordo co artigo 85 da Lei 7/1985, do 2 de abril, reguladora das bases de réxime local, e 4 do Real decreto 1372/1986, do 13 de xuño, polo que se aproba o regulamento de bens das entidades locais. O local está situado na pranta baixa do número 67 da rúa Corredoira de Luis Cadarso, Noia, e conta cunha superficie útil de 417,35 metros cadrados distribuída nos seguintes espazos: – Acceso, vestíbulo, corredor e saída de emerxencia. – Oficina de información. – Tres aseos. – Un almacén. – Unha sala multimedia. – Unha sala de concertos. – Dúas salas de ensaios, ambas da mesma superficie. – Unha sala de gravación común ás dúas salas de ensaios. Artigo 3. Actividades permitidas. Nas dúas salas de ensaios e na de gravacións poderanse realizar todo tipo de ensaios musicais e gravacións, sempre que a súa práctica non provoque, a xuízo do servizo municipal, un deterioro evidente nas instalacións. Na sala de concertos poderanse realizar pequenas actuacións, sempre que se respecte o aforo máximo da mesma que será de 200 persoas, estando prohibida a venda de entradas para a súa asistencia. En todo caso, o uso de calquera dos espazos do local requerirá previa autorización municipal e será gratuito e de carácter temporal, non podendo figurar como domicilio social de ningún grupo ou solista, nin constituír o lugar permanente onde realizar as súas actividades nin onde almacenar instrumentos. Artigo 4. Calendario e horario. O horario no que se poderá autorizar o uso do local será de 10.00 a 22.00 horas, todos os días da semana, incluídas as fins de semana e días festivos. Cada grupo ou persoa autorizada non poderá dispor do local de ensaio máis de 3 horas ao día, incluíndo dentro deste período o tempo de montaxe e desmontaxe dos instrumentos. Cada usuario/a deberá respectar ás franxas horarias que teña reservadas, quedando obrigado a ser puntuais na hora de comezo e finalización do ensaio. Semestralmente a Concellería de Cultura elaborará un calendario cos días e horarios de utilización de cada unha das salas autorizados que estará a disposición das usuarias ou usuarios e exporanse ao público no local de ensaios. Este será modificado cada vez que se outorgue unha nova autorización ou se extinga algunha das concedidas. Artigo 5. Requisitos das/dos usuarias/os. As persoas usuarias do local deberán ser xóvenes residentes na Comunidade Autónoma de Galicia. De acordo ao establecido no artigo 1.º.3. do Decreto 16/2007, do 1 de febreiro, polo que se crea a rede galega de loais de ensaio para a xuventude, considerarase xuventude para os efectos deste regulamento a poboación de ata trinta anos. No caso dos grupos musicais, serán considerados xuvenís cando, polo menos, a metade dos seus membros cumpran o requisito da idade. Artigo 6. Autorización municipal. Calquera uso do local de ensaios require a previa autorización municipal que será outorgada ou denegada, previo informe do servizo de cultura, polo alcalde ou alcaldesa, ou ben, pola concelleira ou concelleiro delegado. A autorización dá dereito ao ou á titular da mesma ao uso, exclusivamente, da/s salas que consten naquela, durante as horas e días que nela tamén se indiquen, de acordo co establecido no presente regulamento e demais normativa de aplicación. En ningún caso a autorización concedida será transmisible. Artigo 7. Autorizacións periódicas e autorizacións puntuais. A autorización municipal poderá ser periódica si permite o uso periódico da instalación de xeito continuado, nuns días e horarios concretos, ao longo dun espazo temporal que, como máximo, podrá ser de seis (6) meses, ou ben puntual si autoriza o uso da instalación, exclusivamente, nun día e horario concreto. Tanto unha como outras se concederán, sempre que se reúnan todos os requisitos e condicións enumerados neste regulamento, a medida que se soliciten e, no caso das periódicas, ata esgotar os horarios e días dispoñibles. Artigo 8. Criterios de preferencia para a utilización das instalacións. No suposto de coincidencia nos días e horarios solicitados por dous ou máis usuarios ou usuarias, ou ben no suposto de que se presenten máis solicitudes que horarios ou días dispoñibles, atenderase aos seguintes criterios ordenados por orde decrecente de preferencia:  Priorizaranse os grupos frente aos/ás solistas e dentro de aqueles os que teñan un maior número de integrantes.  Priorizaranse as solicitudes de reserva semestrais de polo menos 8 horas mensuais frente ás puntuais ou por un tempo inferior.  A realización de eventos musicais no local de ensaios de Noia no último ano. Para resolver os supostos de concorrencia entre solicitantes que reúnan as mesmas características realizarase un sorteo que se fará publicamente previo anuncio publicado con dous días hábiles de antelación no taboleiro de anuncios do Concello de Noia. Todas aquelas solicitudes que foran denegadas por estar esgotados os horarios ou días dispoñibles entrarán na lista de espera que se confeccionará na Concellería de Cultura. Artigo 9. Período de vixencia das autorizacións. As autorizacións puntuais esgotarán a súa vixencia transcorridas as horas que nela se sinale. As autorizacións periódicas esgotarán a súa vixencia rematado o período temporal que nela se sinale, si é inferior a 6 meses, ou ben transcorrido este prazo máximo que, en todo caso debe coincidir co 30 de xuño ou o 31 de decembro seguinte á presentación da solicitude no Rexistro de entrada de documentos do Concello de Noia. Aos efectos de facilitar o uso das instalacións por un maior número de grupos ou solistas, semestralmente, nos meses de xuño e decembro, revisaranse todas as autorizacións outorgadas ata o 30 de xuño e o 31 de decembro, respectivamente, incluíndo as novas solicitudes presentadas pendentes de resolver e as que integran a lista de espera, formalizando unha nova adxudicación de días e horarios de uso das diferentes salas de acordo aos criterios recollidos no artigo 8 deste regulamento. No suposto de que non haxa lista de espera ou non se produzan novas solicitudes, as autorizacións periódicas outorgadas prorrogaranse, nas mesmas condicións, por acordo do órgano competente, polo seguinte período de 6 meses, excepto que a/o usuario solicite expresamente un período inferior ou renuncie expresamente á prórroga. En todo caso, o prazo máximo das autorizacións, incluídas as prórrogas, será de catro anos. Artigo 10. Procedemento para autorizar o uso do local. Toda persoa, física ou xurídica, interesada na utilización do local de ensaio deberá solicitalo a través do modelo de instancia aprobado polo Alcalde ou Concelleiro delegado, que será facilitada ás persoas interesadas nas oficinas do Rexistro Xeral e da Casa de Cultura do Concello de Noia, debendo presentala debidamente cuberta naquel Rexistro ou ben por calquera dos medios recollidos no artigo 38.4 da Lei 30/1992, de 26 de novembro, do réxime xurídico das administracións públicas e do procedemento administrativo común. Na instancia recollerase, ademais do contido mínimo previsto no artigo 70.1. da da Lei 30/1992, do 26 de novembro, de réxime xurídico das administracións públicas e do procedimento administrativo común, cando menos, os días, horarios e período que se solicitan, o número de persoas que participarán na actividade, descrición desta última e sala ou salas que se solicitan, e deberán ir acompañadas da seguinte documentación: a) Copia do documento nacional de identidade da persoa que asine a solicitude e, si se trata dun grupo, do documento nacional de identidade de todos as/os membros que o compoñan. b) Copia do documento acreditativo da representación no suposto de actuar en nome doutra persoa física ou xurídica (estatutos, escritura de constitución, escritura de poder, etc.). c) Copia do código de identificación fiscal, de selo caso. d) Copia dos estatutos ou escritura de constitución, de selo caso. No suposto de asociacións inscritas no Rexistro de Asociacións do Concello de Noia, a documentación prevista nos apartados b), c) e d) poderá ser substituída por unha certificación deste Rexistro na que se fagan constar estes datos. Artigo 11. Subsanación da solicitude e documentación complementaria. Cando da documentación presentada non quede suficientemente claro, a xuízo do órgano competente para outorgar ou denegar a autorización, o uso ou finalidade para a que se pretende utilizar a instalación ou ben, co obxecto de resolver segundo os criterios de preferencia recollidos no artigo 8 do presente regulamento, poderá requerirse ao ou á solicitante para que subsane a falla ou achegue a documentación complementaria que se estime necesaria de acordo ao previsto no artigo 71.1. da Lei 30/1992, do 26 de novembro, de réxime xurídico das administracións públicas e do procedimento administrativo común. Artigo 12. Prazo para a presentación das solicitudes. Para garantir unha programación axeitada do uso por parte dos potenciais usuarios/as, as solicitudes deberán presentarse cunha antelación mínima de 15 días hábiles con respecto á data solicitada. Artigo 13. Libro rexistro de autorizacións outorgadas. Levarase un Libro rexistro das autorizacións outorgadas ós efectos do control e constancia das mesmas no que se recollerá, cando menos, os seguintes aspectos: a) Titular e representante, de selo caso, da autorización. b) Documento/s nacional/is de identidade e código de identificación fiscal, de selo caso. c) Data de concesión e número da autorización. d) Días e horas de utilización. e) Período da autorización. f) Prórrogas outorgadas. g) Número de persoas que participarán nas actividades. O modelo de Libro rexistro será igualmente aprobado pola Alcaldía ou Concellería competente. Artigo 14. Revogación das autorizacións. As autorizacións concedidas poderán ser revogadas polo Concello de Noia polos seguintes motivos: a) Non utilizar o local en catro ocasións consecutivas ou en catro alternas nun semestre sen xustificación. b) A imposición dunha ou varias sancións, das previstas no artigo 21 do presente regulamento, pola comisión dunha infracción grave ou moi grave, das previstas nos apartados 2. e 3. do artigo 20 deste regulamento, á persoa ou a calquera das persoas integrantes do grupo, sen prexuízo, neste último caso, de que aqueles integrantes que non foran declarados responsables da infracción ou infraccións correspondentes poidan solicitar unha nova autorización. c) Razóns de interese público, sen dereito a indemnización algunha, cando resulten incompatibles coa regulamentación do servizo aprobada con posterioridade, produzan danos no local de ensaio ou impidan a súa utilización para actividades de maior interese público ou menoscaben o uso por parte doutras/os usuarios. d) Extinción do servizo público municipal de local de ensaios. Artigo 15. Acceso ó local. Para ter acceso a instalación no horario establecido, a persoa representante do grupo deberá dispor da autorización en todo momento aos efectos dunha posible comprobación por parte do persoal responsable. Antes do inicio de cada sesión de ensaio comprobarase o estado do local e do material, notificando calquera desperfecto ou incidencia ao persoal responsable, mediante un parte de incidencias que estará a disposición das persoas usuarias no local, ou policía municipal. Artigo 16. Parte de asistencias mensual. Existirá un parte de asistencias no local, coa programación mensual establecida para os grupos e horarios. O representante de cada grupo deberá asinar logo de cada sesión no seu espazo reservado e deberá deixalo no seu sitio para que procedan do mesmo xeito as/os demais usuarios. Ao rematar o mes, o devandito parte será recollido polo persoal responsable do Concello. A perda ou desaparición de dito parte será obxecto de notificación no parte de incidencias ao persoal responsable ou policía municipal. A sustracción deste parte de asistencias será considerada infracción moi grave segundo o presente Regulamento. Artigo 17. Obrigas das/os usuarios. Todas as persoas usuarias dunha ou de varias das salas do local de ensaio estarán obrigadas a: a) Realizar a limpeza básica da instalación que se lle autorice a usar, debendo deixar o local nas mesmas condicións de limpeza que ao chegares ao mesmo. b) Respectar os horarios asignados. c) Cubrir o parte de asistencias que se porá a disposición das persoas usuarias. d) Unha vez rematado o horario deberán recoller o material empregado e deixar todo o equipamento e material desconectado da rede eléctrica. e) Estremar o coidado na manipulación do equipamento das salas e do material e cableado. f) Non permitir a entrada ao local de persoas distintas das expresamente autorizadas, excepto no suposto de autorizacións para concertos, nin tampouco animais de compañía. g) Non fumar, beber nin comer no local. h) Destinar este espazo municipal, exclusivamente, ás actividades autorizados. Artigo 18. Follas de reclamacións e buzón de queixas e suxestións. Nas oficinas municipais existirán follas de reclamacións a disposición das persoas usuarias do local de ensaio. Asemade as instalacións do local de ensaios disporán dun buzón onde poder dirixir as súas queixas ou suxestións sobre o funcionamento do servizo, sen prexuízo de que poidan presentalas tamén no Rexistro Xeral do Concello. Para esta finalidade deberase informar aos interesados e ás interesadas, nun lugar visible, da existencia deste buzón e da posibilidade de presentar nel as súas queixas ou suxestións. Artigo 19. Responsabilidade polos danos causados nas instalacións. A persoa ou as persoas, física/s ou xurídica, titular da autorización municipal será responsable dos desperfectos que se puideran causar nas instalacións, no mobiliario ou no material, así como da sustración dalgún destes elementos, por parte das persoas que participaran na actividade ao amparo daquela autorización e deberán abonar ao Concello de Noia o importe íntegro dos gastos derivados da súa reparación ou sustitución, así como o importe das indemnizacións polos danos e prexuízos causados, sen prexuízo das sancións que se poidan impoñer. Cando se trate de grupos, serán responsables solidarios todas e todos os integrantes do mesmo que consten na solicitude de uso. Para os efectos da súa constancia, os desperfectos causados ou as sustracións detectadas deberanse comunicar, coa maior urxencia, ao ou á titular da Concellería de Cultura, a través do correspondente parte de incidencias no que fará constar cando menos o lugar, día e hora no que se produciron ou no que se detectaron e unha breve descripción dos desperfectos causados e/ou do material sustraído e, de estar presente, a identificación dos presuntos responsables e de cómo se desenvolveron os feitos. Artigo 20. Conflictos. O Concello a través do órgano competente, será o encargado de dilucidar os conflictos que puideran xurdir por mor da disponibilidade e uso do local de ensaio. Artigo 21. Tipificacións das infraccións.1. Consideraranse infraccións leves as seguintes condutas: a) A desobediencia ás instrucións e advertencias que o persoal encargado da xestión do servizo determine co fin de cumprir o presente regulamento e demais normativa de aplicación. b) As accións que causen desperfectos nas instalacións, equipamento ou material, que non se consideren infraccións graves ou moi graves. c) Calquera infracción deste regulamento non cualificada como grave ou moi grave.2. Consideraranse infraccións graves as seguintes conductas: a) A falla de respecto cara os traballadores ou as traballadoras da instalación ou demais usuarios ou usuarias. b) As accións que prexudiquen o uso lexítimo por parte doutras/os usuarios das instalacións. c) As accións que impliquen deterioro grave das instalacións, equipamentos ou material do local de ensaio. d) A grave obstrucción ao normal funcionamento do servizo público. e) As accións que impliquen un deterioro moi grave ou irreversible nas instalacións, equipamentos ou material do local de ensaio. f) A reiteración de dúas ou máis infraccións leves nun período dun ano.3. Consideraranse infraccións moi graves as seguintes conductas: a) As accións que prexudiquen gravemente ou impidan o uso lexítimo por parte doutras/os usuarios das instalacións. b) O impedimento ou a grave e relevante obstrucción ao normal funcionamento do servizo público. c) As accións que impliquen un deterioro moi grave ou irreversible nas instalacións, equipamentos ou material do local de ensaio. d) A sustración do material ou equipamento existente no local. e) A sustración ou destrucción total ou parcial do parte de asistencias. f) A reiteración de dúas ou máis infraccións graves no período dun ano. Artigo 22. Gradacións das sancións. As sancións que se poderán impoñer pola comisión das infraccións sinaladas no artigo anterior serán as seguintes: a) As infraccións leves serán sancionadas con multa de ata 200 €. b) As infraccións graves serán sancionadas con multa de ata 500 €. c) As infraccións moi graves serán sancionadas con multa de ata 1.000 € e a prohibición de uso do local de ensaios durante o período dun ano. Artigo 23. Procedimento sancionador. As sancións serán impostas polo Alcalde ou órgano no que delegue, de selo caso, previo informe do departamento de cultura e de acordo ao procedemento recollido no capítulo II do título IX da Lei 30/1992, de réxime xurídico das administracións públicas e do procedemento administrativo común, e no Real decreto 1398/1993, do 4 de agosto, polo que se aproba o regulamento do procedemento para o exercicio da potestade sancionadora. As sancións impostas en cumprimento deste regulamento son independentes das responsabilidades civís, penais ou de calquera orde en que puideran incorrer os ou as autores das infraccións. Disposición final. O presente regulamento, que consta de 23 artigos e unha disposición final, entrará en vigor unha vez aprobada definitivamente e publicada no Boletín Oficial da Provincia da Coruña e unha vez transcorrido o prazo ao que se refire o artigo 70.2 da Lei 7/1985, do 2 de abril, reguladora das bases de réxime local, permanecendo en vigor ata a súa modificación ou derogación expresa. Noia, 22 de marzo de 2010. O alcalde Asdo. Rafael García Guerrero